
Mesterséges neurális hálózat alapú algoritmus használata a bináris tomográfiában

Kutatómunkámban a diszkrét tomográfia egy speciális esetével, a bináris tomográfiával foglalkoztam. A tomográfia alapfeladata egy objektum belső szerkezetének rekonstruálása annak szeleteiből. A rekonstrukció végrehajtására számtalan algoritmus létezik, ám ezek jellemzően többszáz vagy többezer vetülettel működnek jól. A gyakorlatban ez többféle problémát is jelenthet, ilyen például a vizsgálat költségének növekedése vagy akár a vizsgált anyag roncsolódása is előfordulhat nagymértékű sugárterhelés esetén. A bináris tomográfiában a rekonstruálandó objektum egyetlen anyagból áll, azaz a hozzá tartozó kép csak 0 és 1 értékeket tartalmazhat, és ezt a tulajdonságot fel lehet használni a metódusokban is.
A dolgozatomban azt a célt tűztem ki magam elé, hogy a rekonstrukció minőségét extrém kevés vetület esetén mesterséges neurális hálózattal javítsam. Meghatároztam azon metrikákat, melyek segítségével mérni tudom a létrehozott algoritmus eredményességét. Kiválasztottam a feladat szempontjából megfelelő neurális hálózatot. Meghatároztam a hálózat tanítási módszerét és a hiperparamétereket. Feltérképeztem a megvalósításhoz adott alternatívákat a fejlesztői csomagok terén. A létrehozott algoritmus segítségével elemeztem egy textúra-leíró (Shift Local Binary Patterns, SLBP) hatékonyságát, mint prior információ.
A neurális hálózat bemenetét képezték a vetületi információk, kiegészítve különféle prior információval, a kimenetén pedig a rekonstruálandó kép jelent meg pixelenként.
A bináris tomográfia problémájában alapvető Ryser algoritmushoz képest − melyet referencia-algoritmusként használtam fel − jelentős javulást értem el a felhasznált hibabecslési módszerek alapján. Felismerhető textúrával rendelkező képek esetén, vizuálisan lényegesen jobb eredményt sikerült elérnem, amely bizonyította a kezdeti intuíciót. Az eredmények nagyon biztatóak, melyek alapján a későbbiekben érdemes további mélyreható vizsgálatokat végezni a területen.

